- Hindi News
- National
- शहर से गांव तक लोग मान रहे अखिलेश ने काम किया है, पर कद में मोदी आगे, राहुल की चर्चा कम ही हो रही
शहर से गांव तक लोग मान रहे अखिलेश ने काम किया है, पर कद में मोदी आगे, राहुल की चर्चा कम ही हो रही
जातिवादी राजनीति से निकल रहीं महिलाएं
भास्कर न्यूज| लखनऊ/बनारस/गोरखपुर
उत्तरप्रदेश के विधानसभा चुनाव में नेताओं का कद, लोगों की पसंद, दलों के वादे और जमीनी मुद्दे समझने के लिए दैनिक भास्कर की टीम ने अवध से लेकर पूर्वी यूपी के जिलों का दौरा किया। लखनऊ से शुरू हुई यह यात्रा अमेठी, रायबरेली, फैजाबाद, गोंडा, बस्ती, संतकबीरनगर, गोरखपुर, मऊ, आजमगढ़ से होती हुई वाराणसी तक पहुंची। इस दौरान जगहों के साथ लोगों के मिजाज भी बदलते दिखे। अमेठी किसी आम कस्बाई शहर जैसा है, तो गोरखपुर में हर आदमी बंदूक लेकर ही चलता है, ऐसा भी नहीं है। गोरखपुर अपनी छवि से कहीं बेहतर शहर है। कागजांे पर इसकी आबादी करीब 6 लाख है। पर नेपाल, बिहार और आस-पड़ोस की कम सुविधा वाली जगहों से आने वाले लोगाें के कारण इसकी आबादी 13 से 14 लाख हो सकती है। लेकिन इसके लिहाज से यहां संसाधनों की कमी खटकती है।
यात्रा के दौरान 18 से 25 साल के जिन युवाओं से हमारी बात हुई, उनमें से ज्यादातर विकास के पक्ष में नजर आए। उनको लगता है प्रधानमंत्री नरेंद्र मोदी देश के लिए अच्छा काम कर रहे हैं। हालांकि उन्हें यह पता नहीं है मोदी ने अब तक देश के लिए कौन से अच्छे काम किए हैं। माना जा रहा था कि पांच राज्यों के विधानसभा चुनावों से पहले हुई नोटबंदी चुनाव के दौरान बड़ा मुद्दा बनेगा। लेकिन जिन इलाकों में हम घूमे वहां ऐसा नहीं है। गांवों में और गरीबों पर इसका सकारात्मक असर दिखा। ज्यादातर ग्रामीणों का कहना था कि नोटबंदी से देश को बहुत फायदा हुआ है या होगा। बातचीत में यह भी पता चला कि अखिलेश यादव ने काम किया है। पर कद के मामले में वे पीछे नजर आए। कई जगहों पर जब लोगों से पूछा कि किसे वोट दे रहे, तो जवाब मिला- मोदी को। ऐसा लगता है कि गांव में लोग मानते हैं कि मोदी का कद काफी बड़ा और पार्टी से ऊपर है। मजेदार बात है कि यात्रा में ज्यादातर जगहों पर महिलाएं जातिवादी खांचे से खुद को थोड़ा बाहर रखती नजर आईं। जबकि पुरुष जातिवाद पर अड़े नजर आए। मतलब साफ है कि इस चुनाव में ढेरों महिलाएं अपने हिसाब से फैसला ले रही हैं। पूरी यात्रा के दौरान सपा के साथ गठबंधन के बाद भी गांवों में कांग्रेस की चर्चा महसूस नहीं हुई। चर्चा अखिलेश तक सीमित दिखी। लोगों ने अपनी समस्याएं गिनाने में ज्यादा दिलचस्पी भी नहीं ली। बिजली-सड़क-पानी की चर्चा भी नहीं की। या तो लोगों ने खुद को इस माहौल में ढाल लिया है। या इससे आगे की वे सोच ही नहीं रहे। समस्या के तौर पर रोजगार की कमी सबसे ऊपर दिखी। लोगों के पास वैकल्पिक रोजगार का इंतजाम भी नहीं है। अवध के हिस्से और पूर्वी यूपी की पूरी यात्रा में अमेठी के औद्योगिक क्षेत्र जगदीशपुर को छोड़ दें, तो कहीं भी बड़ा उद्योग नजर नहीं आया। हमने बुधवार को प्रधानमंत्री नरेंद्र मोदी की महाराजगंज और मुख्यमंत्री अखिलेश यादव की पथरदेवा में हुई सभाएं भी देखी। प्रधानमंत्री की सभा में काफी भीड़ थी। महिलाओं की तादाद भी काफी थी। प्रधानमंत्री ने अपने भाषण का फोकस अमीर बनाम गरीब के मुद्दे पर रखा। उन्होंने अमीरों के लिए धन्नासेठ जैसे शब्दों का प्रयोग करते हुए कहा कि अब तक बहुत मलाई खा ली। अब मोदी नहीं खाने देंगे। प्रधानमंत्री मोदी भाषणों में अपना नाम लेते हैं। खुद के कामों की बात करते हैं। वे कहते हैं कि मैने कर दिया। अपनी उपलब्धियां गिनाते हैं। जबकि कुछ किमी दूर पथरदेवा में हुई अखिलेश की सभा में मोदी के मुकाबले कम भीड़ थी। महिलाएं के बराबर। ऐसा क्यों था, यह पता नहीं लग सका। अखिलेश भाषण में सरकार के बारे में बोलते हैं। कामों का श्रेय सरकार और समाजवादियों को देते हैं। कहते है कि समाजवादी ऐसा करेंगे। जिनसे हमारी बातचीत हुई उनमें तमाम लोगों का मानना है कि मोदी जो कुछ कर रहे वह अपने फायदे के लिए नहीं कर रहे। लोग मानते हैं कि मोदी ‘नॉट फार प्राॅफिट’ काम कर रहे हैं। किसी नेता के बारे में ऐसी सोच देश की राजनीति में नई है। भारतीय राजनीति में इंदिरा गांधी के बाद किसी नेता के बारे में गांव के लोग इस तरह सोच रहे हैं। ज्यादातर लोगों ने कहा कि नोटबंदी सहित अन्य फैसलों से देश को फायदा हुआ है।
पूर्वी यूपी सहित अवध के कुछ इलाकों में इस बार निषाद पार्टी काफी सक्रिय है। वैसे ही जैसे 2012 में पीस पार्टी थी। पीस पार्टी इस बार भी चुनाव में है। पूरे इलाके में जातीय समीकरण नहीं चला तो भाजपा को लाभ हो सकता है। जातिवादी समीकरण मजबूत रहे तो सपा-कांग्रेस गठबंधन या बसपा को फायदा होने के आसार हैं। यात्रा की शुरुआत में हमारी मुलाकात उप्र के मुख्यमंत्री अखिलेश यादव से हुई। वे अपनी मेहनत से संतुष्ट नजर आए। वे रोज 5 से 7 सभाएं कर रहे हैं। जबकि गोरखपुर के सांसद योगी आदित्यनाथ पूर्वी यूपी में कुछ बेहतर और अलग करना चाहते है। ताकि भाजपा की सरकार बनने पर मुख्यमंत्री के तौर पर उनका नाम रेस में आगे रहे। योगी से हमारी मुलाकात गोरक्षपीठ में हुई। योगी भी एक दिन में 5 से 7 चुनावी सभाएं कर रहे हैं।
{ज्यादातर जगहों पर महिलाएं जातिवादी खांचे से खुद को बाहर रखती नजर आईं। जबकि पुरुष जातिवाद पर अड़े नजर आए।
{लखनऊ से लेकर पूर्वी यूपी के शहरों तक, आमतौर पर सड़कें बहुत अच्छी मिलीं। चाहे राजधानी हो या पूर्वी उप्र का पथरदेवा।
{शहरों से कस्बों तक स्वच्छता का अभाव दिखा। कई जगहों पर तो गंदगी का साम्राज्य नजर आया। सफाई की कोई व्यवस्था नहीं थी।
{गांवों में नोटबंदी बड़ा मुद्दा नहीं दिखा। लोगों का मानना है कि इससे देश को फायदा हुआ है, या भविष्य में होने वाला है।
tgl_Latn sot_Latn hin_Deva hin_Deva hin_Deva bho_Deva awa_Deva hin_Deva hin_Deva hin_Deva awa_Deva hin_Deva hin_Deva